Jaaka toropo ya Mahalapye e le boemelo jwa nakwana go nale dikotsi tse di tlhagogang ganngwe le gape tse di tlhobaetsang.Mapodise a Mahalapye a tlhotlhomisa kotsi e mo go yone batho ba le babedi ba neng ba tlhokafala fa koloi e ba neng ba tsamaya ka yone e thulana le khombi mo tseleng ya Gaborone/Francistown.Mothusa mookamela mapodise a Mahalapye Superintendent Tawana Tawana a re kotsi eo, e diragetse ka Labobedi wa beke eno, gaufi le meraka ya Morale.O bega fa koloi eo e ne e tswa kwa Mahalapye e ya kwa borwa fa khombi yone e ne e tswa Gaborone e ya kwa bokone.A re batho bao, ba botlhe e leng banna, go tlhomamisitswe fa ba tlhokafetse fa ba goroga mo kokelong ya Mahalapye.Rre Tawana o boleletse ba BOPA gore batho ba le lesome le boraro ba ba neng ba palame khombi ba ne ba alafelwa dikgobalo tse dipotlana le letshogo, mme morago ba gololwa go ya magaeng ka lone letsatsi leo. A re e re ka ba ise ba itse kwa batho ba babedi bao ba tlholegang teng e bile ba masika ba ise ba itsisiwe, maina a bone a sa ntse a lobilwe fa ditlhotlhomiso tsa mapodise tsone di sa ntse di tsweletse go bona se se bakileng kotsi eo.